Românii care au de gând să vândă sau să cumpere un teren agricol trebuie să fie foarte atenți. O simplă greșeală poate duce la anularea contractului de vânzare – cumpărare. Iată ce stipulează noua lege.
Pe data de 30 aprilie a fost publicată în Monitorul Oficial o nouă lege care reglementează vânzarea terenurilor agricole. Această lege schimbă complet regulile de vânzare care se aplicau în cazul terenurilor extravilane.
De acum încolo, cine nu ține cont de prevederile noii legi trebuie să știe că va fi nul contractul de vânzare – cumpărare. Mai exact, tranzacțiile vor fi nule dacă nu se plătește impozitul obligatoriu aferent acestor terenuri.
Legea publicată în Monitorul Oficial are un nou articol care prevede clar obligația de plată a acestui impozit. Aliniatul (2) al articolului 16 din lege este cel care stipulează condițiile înstrăinării terenurilor agricole.
”Înstrăinarea prin vânzare a terenurilor agricole situate în extravilan fără respectarea prevederilor art. 4(2) referitoare la obligația de plată a impozitului este interzisă și se sancționează cu nulitatea relativă.”, se stipulează în lege.
Cu alte cuvinte, un teren agricol se poate vinde înainte de împlinirea termenului de 8 ani de la cumpărare. Însă, doar cu obligația ce îi revine vânzătorilor de a plăti impozitul.
Acest impozit reprezintă o cotă de 80% ce se aplică diferenței dintre valoarea terenurilor agricole de la data vânzării și cea de la data cumpărării. Valoarea terenurilor care fac obiectul tranzacției se stabilește de către camera notarilor publici.
Nu doar plata impozitului este noua regulă care se aplică celor care vor să vândă terenuri extravilane. Noua lege mai cuprinde câteva aliniate noi care stipulează excepțiile cărora nu li se aplică actualele reglementări.
”Terenurile agricole situate în intravilan și terenurile care formează un singur imobil, identificat printr-un singur număr cadastral, compuse parțial dintr-o suprafață majoritară aflată în intravilan, cu categoria de folosință curți/construcții, și parțial în extravilan, cu destinație agricolă, nu intră sub incidența prezentei reglementări.”, se arată în textul legii.
De acum încolo, românii care au de gând să încheie astfel de tranzacții trebuie să se asigure că respectă prevederile noii legi. În caz contrar, contractul de vânzare – cumpărare este declarat nul, iar tranzacția nu este valabilă.